《咏裕老庵前老松》
宋代·王韶

绿皮皱剥玉嶙峋，高节分明似古人。解与乾坤生气概，几因风雨长精神。

装添景物年年换，摆捭穷愁日日新。惟有碧霄云里月，共君孤影最相亲。

作者简介：（1030—1081）江州德安人，字子纯。仁宗嘉祐三年进士。神宗熙宁元年上《平戎策》三篇，以为西夏可取，当先复河、湟。神宗召问方略，以为管勾秦凤经略司机宜文字，因按边，谕降俞龙珂十二万口。又建言渭源至秦州置市易司，从之，命为提举。知通远军，累破羌众。知熙州，取河州，召为枢密直学士。拜观文殿学士、礼部侍郎，为枢密副使。用兵有机略，凿空开边，骤跻政地，嗣以勤兵费财，归曲朝廷，罢知洪州。卒谥襄敏。有《敷阳集》。